CELEX: 
Language: ro
Date: 2021-02-24 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2019/1238 al Parlamentului European și al Consiliului în ceea ce privește intervenția asupra produselor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               1.1.Context general
            
            
               Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP) introduce un cadru european cu privire la economiile pentru pensii personale complementare. 
            
            
               Populația Europei este în curs de îmbătrânire. În 2060, raportul dintre numărul pensionarilor și cel al persoanelor în vârstă de muncă va fi, în medie, de unu la doi, față de unu la patru, cât este în prezent. Drept urmare, în pofida reformelor importante efectuate de numeroase state membre ale UE, sustenabilitatea și caracterul adecvat al sistemelor de pensii din statele membre vor fi supuse unei presiuni tot mai mari. În special sistemele publice de pensii de stat sunt deja sub presiune. 
            
            
               Sunt necesare mai multe economii, astfel încât veniturile din pensii provenite din sistemele de pensii tradiționale, administrate de stat să fie completate cu pensii suplimentare. În acest scop, Regulamentul privind PEPP este o etapă importantă în demersul de reducere a deficitului pensiilor și în realizarea unei piețe paneuropene a produselor de pensii personale în cadrul uniunii piețelor de capital.
            
            
               Regulamentul privind PEPP oferă consumatorilor o posibilitate suplimentară de efectuare de economii pentru pensie. Regulamentul privind PEPP stabilește bazele unei piețe paneuropene a pensiilor personale, prevăzând norme standardizate pentru caracteristicile principale ale produsului, cum ar fi cerințele în materie de transparență, consilierea, regulile privind investițiile, dreptul de schimbare a furnizorului, tipul de opțiuni de investiții și tipul formelor de plată. 
            
            
               1.2.Obiective
            
            
               •
                     În conformitate cu Regulamentul privind PEPP, prezentul regulament delegat vizează atingerea următoarelor obiective: 
            
            
               •
                     completarea Regulamentului privind PEPP cu criteriile și factorii pe care EIOPA trebuie să îi aplice pentru a determina dacă există o preocupare semnificativă legată de protecția participanților la PEPP și, prin urmare, dacă intervenția sa este justificată în privința unui anumit produs de PEPP. Criteriile și factorii respectivi au la bază natura de pensie pe termen lung a produsului și oferă detalii suplimentare cu privire la ceea ce constituie o amenințare la adresa bunei funcționări și a integrității piețelor financiare sau a stabilității întregului sistem financiar al Uniunii sau a unei părți a acestuia, după cum se menționează la articolul 65.
            
            
               1.3.Context juridic
            
            
               Prezentul act completează Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP), în conformitate cu temeiul juridic pentru delegarea competențelor către Comisie prevăzut la articolul 65 alineatul (9). 
            
            
               2.CONSULTĂRI ANTERIOARE ADOPTĂRII ACTULUI
            
            
               Prezentul act are la bază consultanța tehnică oferită de EIOPA, în conformitate cu articolul 10 alineatul (1) din Regulamentul (UE) nr. 1094/2010. Înainte de a transmite Comisiei consultanța tehnică, EIOPA a efectuat o consultare publică deschisă în perioada 2 decembrie 2019-2 martie 2020. Înainte de consultarea publică, EIOPA a primit avize comune din partea celor două grupuri ale părților interesate, respectiv din partea Grupului părților interesate din domeniul asigurărilor și reasigurărilor și a Grupului părților interesate din domeniul pensiilor ocupaționale. De asemenea, EIOPA a constituit un grup consultativ format din practicieni specialiști în domeniul PEPP pentru a discuta aspectele practice ale ideilor dezvoltate și a făcut schimb de opinii cu OCDE și cu cadrele universitare de renume din domeniul pensiilor. La 24 februarie 2020, EIOPA a organizat o audiere publică în cadrul căreia a solicitat contribuții ale părților interesate. EIOPA a efectuat, de asemenea, o analiză cost-beneficiu, care a fost inclusă în raportul final, împreună cu rezultatul consultării publice și cu răspunsurile EIOPA către părțile interesate. La 14 august 2020, EIOPA a transmis Comisiei raportul final care cuprindea consultanța tehnică. 
            
            
               3.ELEMENTELE JURIDICE ALE ACTULUI DELEGAT
            
            
               •
                     Obiectivul prezentului regulament delegat este precizarea unor elemente suplimentare ale regimului PEPP care nu implică decizii strategice sau opțiuni de politică. Dispozițiile prezentului regulament completează cadrul de politică prevăzut în Regulamentul (UE) 2019/1238 cu mai multe detalii și clarificări referitoare la elementele care intră în sfera competențelor conferite. 
            
            
               •
                     Articolele 1-7 precizează în detaliu criteriile și factorii în baza cărora se determină dacă este justificată exercitarea de către EIOPA a competențelor de intervenție temporară și prudentă în cazul produselor. 
            
            
                
            
            
               REGULAMENTUL DELEGAT (UE) …/… AL COMISIEI
            
         
         
            
               din 24.2.2021
            
            
               de completare a Regulamentului (UE) 2019/1238 al Parlamentului European și al Consiliului în ceea ce privește intervenția asupra produselor 
                  
               
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP), în special articolul 65 alineatul (9),
            
            
               întrucât:
            
            
               (1)Este necesar ca EIOPA să poată să aplice factori și criterii clare pentru a determina dacă există preocupări semnificative legate de protecția investitorilor sau o amenințare la adresa bunei funcționări și a integrității piețelor financiare sau a stabilității întregului sistem financiar al Uniunii sau a unei părți a acestuia. Prezentul regulament precizează mai detaliat criteriile și factorii respectivi, inclusiv pe cei enumerați la articolul 65 alineatul (9) al doilea paragraf literele (a), (b), (c) și (d) din Regulamentul (UE) 2019/1238. 
            
            
               (2)Este esențial să se asigure o abordare coerentă în cadrul Uniunii, permițându-i în același timp Autorității Europene de Asigurări și Pensii Ocupaționale (EIOPA) să ia măsurile adecvate, în concordanță cu articolul 65 alineatul (9) din Regulamentul (UE) 2019/1238, atunci când survin evenimente sau evoluții negative neprevăzute. Comisia a invitat EIOPA să furnizeze consultanță tehnică în domeniul produsului paneuropean de pensii personale (PEPP).
            
            
               (3)Existența unei „amenințări”, care este una dintre condițiile prealabile pentru intervenția EIOPA în perspectiva funcționării echilibrate și a integrității pieței financiare sau de mărfuri ori a stabilității sistemului financiar, presupune stabilirea un prag mai ridicat de evaluare decât în cazul existenței unor „preocupări semnificative”, care reprezintă condiția prealabilă pentru intervenția EIOPA în vederea asigurării protecției investitorilor. EIOPA ar trebui să poată interveni atunci când cel puțin unul dintre factorii sau criteriile din prezentul regulament conduce la o astfel de preocupare sau amenințare.
            
            
               (4)De asemenea, este necesar să se țină seama de situația și circumstanțele specifice ale furnizorului de PEPP sau ale distribuitorului de PEPP în ceea ce privește contribuția potențială a acestora la preocupările sau amenințările de tipul celor prevăzute la articolul 65 alineatul (9) din Regulamentul (UE) 2019/1238, 
            
            
            
               ADOPTĂ PREZENTUL REGULAMENT:
            
            
               Articolul 1
            
            
               EIOPA aplică următoarele criterii și factori atunci când analizează gradul de complexitate al PEPP:
            
            
                  
            
            
               (a)natura de pensie pe termen lung a PEPP;
            
            
               (b)tipul activelor suport și gradul de transparență al acestora;
            
            
               (c)gradul de transparență al costurilor și tarifelor asociate PEPP; 
            
            
               (d) utilizarea de tehnici prin intermediul cărora se atrage atenția participanților la PEPP asupra caracteristicile neesențiale în cadrul prezentării PEPP;
            
         
         
            
               (e) natura și transparența riscurilor;
            
            
               (f)utilizarea unor denumiri ale produselor, a unor termeni sau a altor informații care implică un nivel mai ridicat de securitate sau de randament decât cel care este posibil sau probabil în mod real sau a unor caracteristici ale produselor care induc în eroare;
            
            
               (g) dacă informațiile referitoare la PEPP în baza cărora participanții la piață vizați puteau să își formeze un punct de vedere, pornind de la natura și tipul PEPP, au fost insuficiente sau puțin fiabile;
            
            
               (h) complexitatea metodei de calculare a performanței, având în vedere mai ales posibilitatea ca randamentul să depindă de performanța unuia sau mai multor active suport care sunt afectate, la rândul lor, de alți factori;
            
            
               (i) natura și amploarea riscurilor;
            
            
               (j)
                     dacă PEPP este grupat cu alte produse sau servicii; 
            
            
               (k)
                     complexitatea termenelor și condițiilor PEPP; 
            
            
               (l)
                     existența și gradul de disparitate dintre randamentul preconizat al PEPP și riscul de pierdere, având în vedere următoarele:
            
            
               (1) structura costurilor și alte costuri; 
            
            
               (2) disparitatea în ceea ce privește riscul furnizorului reținut de către furnizor;
            
            
               (3) profilul de risc și de randament;
            
            
               (m)
                     tarifele și costurile aferente PEPP, având în vedere următoarele:
            
            
               (1) utilizarea unor tarife ascunse sau secundare;
            
            
               (2) practicarea unor tarife care nu reflectă nivelul serviciilor furnizate;
            
            
               (3) costurile garanțiilor sau costurile care nu reflectă costul real sau valoarea justă a garanției de capital în cazul unui PEPP de bază;
            
            
               (n)
                     ușurința cu care participantul la PEPP poate utiliza serviciul de portabilitate și serviciul de schimbare a furnizorului și costurile pe care le implică aceste servicii, având în vedere următoarele:
            
            
               (1) utilizarea serviciului de schimbare a furnizorului și a serviciului de portabilitate în legătură cu etapa în care este utilizat serviciul, comisioanele și tarifele aplicate sau pierderea unor avantaje și stimulente;
            
            
               (2) faptul că utilizarea serviciului de schimbare a furnizorului și a serviciului de portabilitate nu este permisă sau este practic imposibilă.
            
            
            
               Articolul 2
            
         
         
            
            
               EIOPA aplică următoarele criterii și factori atunci când analizează relația PEPP cu tipul de participant la PEPP căruia îi este comercializat sau vândut PEPP:
            
            
               (a) particularitățile calificărilor și competențelor participantului la PEPP, inclusiv nivelul de educație, cunoștințele și experiența cu alte produse de pensie, produse de investiții pe termen lung sau practici de vânzare, precum și vulnerabilitatea participantului la PEPP;
            
            
               (b)particularitățile situației economice a participantului la PEPP, inclusiv venitul, patrimoniul și gradul de dependență al acestuia de PEPP pentru un venit adecvat din pensie;
            
            
               (c)obiectivele financiare principale ale participantului la PEPP, inclusiv economisirea pentru pensie și necesitatea de a se proteja împotriva riscurilor, inclusiv a riscurilor biometrice;
            
            
               (d)dacă PEPP este vândut unui participant la PEPP din afara pieței vizate sau dacă piața vizată nu a fost corect identificată;
            
            
               (e)eligibilitatea pentru acoperire printr-un sistem național de garantare, în cazul în care există astfel de sisteme.
            
            
            
               Articolul 3
            
            
               EIOPA aplică următoarele criterii și factori atunci când analizează gradul de inovare al PEPP ori al unei activități sau al unei practici:
            
            
               (a)gradul de inovare în ceea ce privește structura și caracteristicile PEPP, în special gradul de inovare al tehnicilor de diminuare a riscurilor sau al tipului de forme de plată ori al structurii altor beneficii bazate pe PEPP;
            
            
               (b)gradul de acoperire a inovării, inclusiv posibilitatea ca PEPP să fie inovator pentru anumite categorii de participanți la PEPP;
            
            
               (c) inovarea care implică un efect de levier; 
            
            
               (d) experiența anterioară a pieței cu PEPP similare sau cu practicile de vânzare similare pentru PEPP.
            
            
            
               Articolul 4
            
            
               EIOPA aplică următoarele criterii și factori atunci când analizează efectul de levier pe care îl are un PEPP sau o practică:
            
            
            
               (a)particularitățile activelor suport ale PEPP, având în vedere efectul de levier inerent PEPP;
            
            
               (b)efectul de levier datorat finanțării; 
            
         
         
            
               (c)caracteristicile operațiunilor de finanțare prin instrumente financiare.
            
            
            
               Articolul 5
            
            
               EIOPA aplică următoarele criterii și factori atunci când analizează dimensiunea sau valoarea totală a capitalului acumulat al PEPP:
            
            
            
               (a)amploarea potențialelor efecte nefavorabile din perspectiva fiecărui participant la PEPP și, în cazul unui număr mare de participanți la PEPP actuali și potențiali, eventualele efecte nefavorabile pentru un grup de participanți la PEPP, având în vedere, în special:
            
            
               (b)dimensiunea și valoarea totală a capitalului acumulat al PEPP;
            
            
               (c)valoarea noțională a PEPP;
            
            
               (d)probabilitatea, amploarea și natura oricăror prejudicii, inclusiv valoarea pierderii care ar putea fi suferită;
            
            
               (e)durata anticipată a consecințelor negative;
            
            
               (f)volumul contribuțiilor;
            
            
               (g)numărul intermediarilor implicați, precum și cerințele de competență profesională și probitate morală aplicabile acestora;
            
            
               (h)creșterea pieței sau a vânzărilor;
            
            
               (i)cuantumul mediu investit de fiecare participant la PEPP în PEPP;
            
            
               (j)nivelul de acoperire prevăzut în legislația privind sistemele naționale de garantare a asigurărilor, dacă astfel de sisteme există;
            
            
               (k)valoarea rezervelor tehnice aferente PEPP;
            
            
               (l)dacă activele suport ale PEPP prezintă un nivel ridicat de risc asociat performanței tranzacțiilor efectuate de participanți sau participanții la PEPP pe piața relevantă; 
            
            
               (m)dacă particularitățile PEPP îl fac în mod special susceptibil de a fi utilizat în scopul unor infracțiuni financiare, mai ales dacă particularitățile respective ar putea să favorizeze utilizarea PEPP pentru:
            
            
               (1) orice fraude sau înșelăciuni;
            
            
               (2) conduită incorectă în piața financiară sau utilizarea incorectă a informațiilor privind piața financiară;
            
         
         
            
               (3) gestionarea produselor provenite din săvârșirea de infracțiuni;
            
            
               (4) finanțarea terorismului.
            
            
            
               Articolul 6
            
            
            
               EIOPA ia în considerare, de asemenea, următorii factori care pot afecta buna funcționare și integritatea piețelor financiare:
            
            
            
               (a)dacă activitățile financiare sau practicile financiare ale furnizorului de PEPP sau ale distribuitorului de PEPP în legătură cu PEPP prezintă un nivel foarte ridicat de risc în ceea ce privește reziliența sau buna funcționare a piețelor;
            
            
               (b)dacă PEPP ori activitățile financiare sau practicile financiare ale furnizorului de PEPP sau ale distribuitorului de PEPP în legătură cu PEPP ar putea să determine în mod artificial o diferență semnificativă între prețurile instrumentului financiar derivat și cele de pe piața unde este tranzacționat;
            
            
               (c)dacă PEPP ori activitățile financiare sau practicile financiare ale furnizorului de PEPP sau ale distribuitorului de PEPP în legătură cu PEPP prezintă un nivel ridicat de risc pentru piață sau pentru infrastructura sistemelor de plăți, inclusiv a sistemelor de tranzacționare, compensare și decontare;
            
            
               (d)dacă PEPP ori activitățile financiare sau practicile financiare ale furnizorului de PEPP sau ale distribuitorului de PEPP în legătură cu PEPP pot să afecteze încrederea participanților la PEPP în sistemul financiar; 
            
            
               (e)dacă PEPP ori activitățile financiare sau practicile financiare ale furnizorului de PEPP sau ale distribuitorului de PEPP în legătură cu PEPP prezintă un nivel ridicat de risc de perturbare a instituțiilor financiare considerate a fi importante pentru sistemul financiar al Uniunii.
            
            
            
               Articolul 7
            
            
               EIOPA ia în considerare, de asemenea, următorii factori care se aplică situației și circumstanțelor specifice ale furnizorului de PEPP sau ale distribuitorului de PEPP, având în vedere următoarele:
            
            
               (a)situația financiară și solvabilitatea acestuia; 
            
            
               (b)activitățile financiare sau practicile financiare ale acestuia; 
            
            
               (c)modelul de afaceri al acestuia, inclusiv sustenabilitatea și transparența; 
            
            
               (d)adecvarea mijloacelor de reasigurare și de garantare în ceea ce privește PEPP;
            
            
               (e)dependența furnizorului de PEPP de terți pentru caracteristicile importante ale PEPP, cum ar fi acoperirea riscurilor biometrice, garanțiile și portabilitatea PEPP;
            
         
         
            
               (f)practicile de vânzare asociate PEPP, având în vedere:
            
            
               (1) canalele de comunicare și de distribuție utilizate;
            
            
               (2) materialul de informare, materialul publicitar sau alte materiale de promovare;
            
            
               (3) gradul de inovare în ceea ce privește modelul de distribuție, de exemplu, lungimea lanțului de intermediere sau dependența de tehnici inovatoare pentru modelul de distribuție.
            
            
            
               Articolul 8
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 24.2.2021
            
            
               
                     Pentru Comisie,
               
               
                     Președinta
                     Ursula VON DER LEYEN